
ОБЩЕСТВЕНО ОБСЪЖДАНЕ НА МЕЖДИНЕН ПРЕГЛЕД НА ЗНАЧИМИТЕ ПРОБЛЕМИ ПРИ УПРАВЛЕНИЕТО НА ВОДИТЕ В ИЗТОЧНОБЕЛОМОРСКИ РАЙОН ЗА БАСЕЙНОВО УПРАВЛЕНИЕ

ПРОТОКОЛ

от среща с представители на заинтересованите страни от области Кърджали и Смолян за поречие на река Арда

08 април 2022 г. 

(Хибридна среща, проведена едновременно онлайн чрез платформата Zoom и присъствено в Хотел „Кърджали“, зала „Конферентна“, гр. Кърджали)

Участници в срещата: 27. В онлайн срещата участваха 15 представители на заинтересованите страни от следните институции и организации: Община Златоград, „НЕК“ ЕАД, „Горубсо-Мадан“ АД, „Здравков“ ЕООД, Регионална здравна инспекция (РЗИ) - Смолян, Регионална инспекция по околната  среда и водите  (РИОСВ) - Смолян, РИОСВ - Хасково, Асоциация по ВиК - Смолян, Басейнова дирекция „Източнобеломорски район“ (БДИБР), Международна банка за възстановяване и развитие (МБВР). Участниците в присъствената среща бяха 12, представители на заинтересованите страни от следните институции: Областна администрация (ОА) - Хасково, ОА Смолян, „Хидроенергетика Родопи“ ЕООД, „Горубсо-Кърджали“ АД, РЗИ - Кърджали, БДИБР, МБВР.  
Срещата беше открита от г-н Васил Узунов, директор на дирекция „Планове и разрешителни“ в Басейнова дирекция „Източнобеломорски район“ (БДИБР). Той приветства участниците, като отбеляза, че това е втора от петте срещи за обществени консултации по доклада за Междинен преглед на значимите проблеми при управлението на водите в Източнобеломорски район за басейново управление (ИБРБУ). Г-н Узунов подчерта, че срещата е част от обществените консултации предвидени в първия етап от подготовката на Плановете за управление на речните басейни (ПУРБ). Той посочи, че целта на срещата е да се обсъдят основните проблеми в управлението на водите и въздействието им върху водните обекти в областите Кърджали и Смолян. Г-н Узунов изтъкна, че докладът за Междинен преглед на значимите проблеми при управлението на водите в Източнобеломорски район за басейново управление е публикуван за консултации със заинтересованите страни и широката общественост на 15 октомври 2021 г. и допълни, че становища и коментари могат да се представят в писмена форма по имейл и по пощата на БДИБР и МОСВ до 18.04.2022 г. В заключение г-н Узунов подчерта, че обратната връзка, която ще дадат заинтересованите страни, е от голямо значение за следващия етап на разработване на ПУРБ и призова участниците да вземат активно участие в дискусията. 
Г-н Марин Маринов (МБВР) представи резултатите от Междинния преглед на значимите проблеми при управлението на водите в Източнобеломорски район за басейново управление (ИБРБУ). В презентацията си той припомни, че основният законодателен инструмент на Европейския съюз (ЕС) при управлението на водите е РДВ 2000/60/ЕС, която е транспонирана в националното законодателство в Закона за водите. Г-н Маринов подчерта, че РДВ въвежда управлението на водите на басейнов принцип, като това се извършва на основата на най-малката единица за управление на водите – водните тела, а основният инструмент, за постигането на заложените цели в нея, са ПУРБ.
Г-н Маринов посочи, че основният модел, който се използва при интегрираното управление на водите е моделът „Движещи сили“ – „Натиск“ – „Състояние“ – „Въздействие“ – „Отговор“. Този модел е в съответствие с принципите на РДВ, отразява взаимовръзките между антропогенен натиск и въздействие върху водите и представя информация за предприети или планирани действия за постигане или запазване на добро състояние на водите. Този модел е използван и при разработването на Междинния преглед на значимите проблеми при управлението на водите, тъй като отразява взаимовръзката между причините и последствията, и представя информация за действията, които са предприети или са планирани, за да бъдат постигнати целите. Г-н Маринов отбеляза, че този принцип се базира на разбирането, че обществото и отделни икономически елементи упражняват определен вид натиск върху околната среда, в частност водите, и променят тяхното качество и количество. Тези промени налагат определени действия, за да бъдат спазени извикванията за постигането на целите на РДВ, а именно „добро състояние“ на водите.
Г-н Маринов представи основните характеристики на ИБРБУ, който включва водосборните басейни на реките: Марица, Тунджа, Арда и Бяла. Площта на басейна е 35 277 km2, или 32% от територията на страната. В обхвата на басейна са разположени 91 общини в 12 административни области и 1776 населени места, като в тях са съсредоточени 30% от населението на България. Той допълни, че в ИБРБУ има идентифицирани 311 повърхностни водни тела и 41 подземни. 
Идентифицираните значими проблеми при управлението на водите в ИБРБУ, представени от г-н Маринов включват:
· Замърсяване с органични вещества и биогенни елементи (азот и фосфор):
· от отпадъчни води от населени места и производствени обекти;
· от селскостопански практики – земеделие и животновъдство;
· комбинирано въздействие на замърсяването от биогенни вещества;
· Химично замърсяване на повърхностните води (приоритетни вещества и специфични замърсители);
· Натиск от водовземане и физически модификации;
· Натиск върху количеството и качеството на подземните води;
· Изменение на климата (наводнения и засушаване);
· Недостиг на вода;
· Други проблеми – разпространение на инвазивни видове, транспорт, нерегламентирано замърсяване с битови отпадъци, малък брой учредени СОЗ на водоизточниците за питейно-битово водоснабдяване (ПБВ), унищожаване на хабитати с крайречна растителност, добив на инертни материали, увреждащи практики при почистване на речните корита, използване на септични ями в населените места без канализационни системи.
Презентацията „Междинен преглед на значимите проблеми при управлението на водите в ИБРБУ“ е приложена към настоящия протокол (Приложение 2).
Дискусията беше открита от г-жа Добринка Караджова (координатор на Обществени консултации при актуализация на ПУРБ, МБВР).
Г-н Ивайло Турналиев („Здравков“ ЕООД)  първи се включи в дискусията, като благодари на г-н Маринов за професионално изнесената презентация. Той отбеляза, че има предложение във връзка с Междинния доклад, което касае въпроса с хидроморфологичния натиск и миграционните бариери. Г-н Турналиев подчерта, че в Доклада става ясно, че проблемът с този натиск се решава чрез рибните проходи. Неговото предложение е при изработката на подробната Програма с мерки да се направи диференциация спрямо водовземните съоръжения – а именно разграничаване между тези, които имат изграден рибен проход и онези, които нямат такъв, макар и да се намират в рамките на едно и също водно тяло.
 Г-н Узунов благодари на г-н Турналиев за предложението и добави че този тип натиск трябва да се смекчи по някакъв начин – чрез рибни проходи и чрез осигуряване на екологичен отток и изтъкна, че в момента се работи усилено по наредбата за рибни проходи, спомената от г-н Маринов в презентацията. Той посочи, че важното за рибните проходи е не просто да ги има, а да отговарят на изискванията, заложени в наредбата, за да могат да си изпълняват ролята и по този начин да не се оказва влияние върху речната екосистема, конкретно на ихтиофауната. 
Г-н Турналиев се съгласи с казаното от г-н Узунов, като посочи като възможен проблем при подхода, че за новоизграждащите се съоръжения, при условие, че е приета наредбата за рибните проходи, тя трябва да бъде следвана, но за всички изградени до момента съоръжения, трябва да бъде подчертано, че в процеса на тяхното проектиране, изграждане и приемане, те са минали всякакви съгласувания пред басейновите дирекции. Той отбеляза, че според него, последните трябва да бъдат приети като адекватни, тъй като вече са минали съгласуване, а не да им бъде правена повторна оценка. 
Г-жа Красимира Рашкова („Хидроенергетика Родопи“ ЕООД) коментира, че в страната като цяло, но и в ИБРБУ има много на брой изградени хидросъоръжения за производство на електроенергия. Тя допълни, че те са изградени преди 2000 г. и нямат предвидени рибни проходи. Г-жа Рашкова обърна внимание, че според новата наредба за използване на повърхностните води, всички подобни съоръжения трябва да имат рибни проходи, като изтъкна, че при много от тях е технически невъзможно да бъдат изградени такива. Нейното предложение е на тези места, да се изгради екологичен отвор, тъй като според нея щом съоръженията съществуват от 30-40 години, то екосистемите там са се адаптирали към този начин на живот. Г-жа Рашкова добави, че другите проблеми свързани с рибните проходи са административни -  висока категория строителство, тежки разрешителни и т.н.
Г-н Маринов коментира становището на г-жа Рашкова, като даде за пример водовземно съоръжение в Германия, с отвори отдолу, които постоянно изпускат вода и осигуряват отток в реката. Той обясни, че това съоръжение е образец за това как се осигуряват защита от наводнения и свободна миграция на ихтиофауна. Г-н Маринов заяви, че се надява при приемане на наредбата за рибните проходи да се вземе предвид, че има и други възможности (напречните отвори например) за осигуряване миграция, както на организмите, така и на седиментите. 
Г-жа Рашкова посочи, че в наредбата за рибните проходи, която се подготвя, има условие, което е в разрез с казаното от г-н Маринов и изтъкна, че в наредбата пише, че не трябва да има никакво преградно съоръжение на екологични отвори и рибен проход. Г-жа Рашкова допълни, че тази наредба трябва да се разгледа и прецизира.
Г-н Маринов се съгласи с последното изказано от г-жа Рашкова.
Г-н Румен Стойков (ръководител Отдел „Водни ресурси и опазване на околната среда“, предприятие „Язовири и каскади“, НЕК ЕАД) поздрави екипа на МБВР за добрата презентация и организация. Той изтъкна, че въпросът с рибните проходи е много дълга тема и че това изискване е заложено и в Закона за рибарство и аквакултури. Г-н Стойков отбеляза, че от „НЕК“ ЕАД са имали казус, когато са изготвили идеен проект с два варианта, не е бил приет техническия рибен проход, а от БД са поискали байпас. Той добави, че процедурата за изграждане на байпаса, както финансирането и разходите са изключително сериозни.  
Г-н Стойков попита защо аквакултурите се разглеждат извън селското стопанство, като допълни, че когато се издават разрешителни и се определят водните нива, аквакултурите имат приоритет, който е равен на земеделските производители. Той попита също дали има мерки, които ще бъдат заложени по отношение контрола във връзка с количествата и доколко едно водно тяло (един язовир) може да понесе замърсяване – химическо и органично от аквакултурите, т.е. дали има граница, определен капацитет, до който може да се развива тази стопанска дейност. 
Г-н Стойков обърна внимание на наносите, като отбеляза, че те представляват сериозен проблем за „НЕК“ ЕАД, тъй като  дружеството има малки водоеми-изравнители като „Станкови бараки“ от каскада „Белмекен“, които е необходимо да бъдат почиствани. Той подчерта, че когато наносите достигнат едно определено ниво, започват да оказват негативно влияние върху механиката на ВЕЦ. Г-н Стойков изтъкна, че при запитване към БД, те са им отговорили, че трябва да бъде издадено разрешително за изземване на наноси. Той посочи в тази връзка, че нормативната уредба не е добра и може да се стигне до конфликти, тъй като заради ниския контрол, се стига дотам да се налагат забрани, което рефлектира пряко върху дейността на енергийните компании като „НЕК“ ЕАД. Г-н Стойков посочи, че наносите не представляват отпадък по смисъла на Закона за отпадъците и трябва да се помисли какво да се прави с тях.
Г-н Стойков коментира химичния състав на водите при каскада „Арда“, при гр. Кърджали. Той обясни, че при водолазен оглед на „НЕК“ ЕАД е открит - при стената (решетката на основния изпускател) специфичен, дисперсен нанос, който е бил вкаменен. В тази връзка той допълни, че може да се влезе в колаборация с БД, както и че би било добре да се взимат проби след изпускане на вода, за да може да се установи точно какво се седиментира на дъното на водоема.
Г-н Маринов благодари на г-н Стойков и посочи, че язовирите на „НЕК“ ЕАД са построени с основна цел производство на електроенергия. Той допълни, че вторично в тях са настанени аквакултурни ферми (садкови стопанства в по-големите язовири), които използват ресурса, за да могат да произвеждат сладководна рибна продукция. Г-н Маринов поясни, че в никакъв случай не бива да се влиза в противоречие между двете производства, нито да се дава приоритет на някое от тях. Той добави, че във връзка с проект „Фиш Фарминг“, през 2015-2016 г. са разработени методологии за язовирите със садково производство, а именно – определяне капацитета за отглеждане на количества сладководни аквакултури. По отношение количественото измерване на отглежданите култури в язовирите г-н Маринов отбеляза, че на практика няма установен метод, но би могло да се направи приблизително точно измерване спрямо употребяваната храната. 
Г-н Маринов коментира във връзка с класификационната схема за екологично състояние на водните тела в България, че по отношение физико-химичните елементи в реките - тя запазва старите си граници, а при язовирите се очаква те да станат по-строги. Той добави, че това означава, че капацитета за отглеждане на садкови стопанства ще се редуцира, спрямо новите изисквания за добро екологично състояние. Г-н Маринов изтъкна, че ще се оценява и екологичния потенциал, който досега се е разглеждал като синоним на екологично състояние в България.
Г-н Маринов изтъкна, че в България липсва механизъм, по който да се извършват постоянни научни изследвания, което води до липса на дългосрочни и надеждни данни, а оттам до грешки при систематичната обработка на резултатите. Той отбеляза, че кадровия потенциал  в тази област е богат  – Българска академия на науките, Стопанска академия и други научни институти, и че трябва да се влезе в колаборация с тези научни звена, за да не се стига до проблем, в който да се дискутира доколко са надеждни методиките, данните и резултатите. 
Г-н Стойков благодари на г-н Маринов за изчерпателния отговор и допълни, че трябва да се обърне внимание на системния биотичен мониторинг, който трябва да се провежда на национално ниво. Той попита БДИБР предвид това, че Горна Арда и Яденица са били включени в предходните ПУРБ, в изключението, от гледна точка на обществен интерес, означава ли, че сега ще трябва да се подготви нова обосновка за тези ПУРБ. Г-н Стойков добави, че са имали разговор по този въпрос с МОСВ, но не получили конкретен отговор.
Г-н Узунов благодари на г-н Стойков за предходното му предложение и допълни, че е съгласен, че нормативната уредба трябва да се прецизира по отношение почистването на съоръжения. Той подчерта, че в закона е заложено, че изземането на наносни отложения е само от р. Дунав и от водохранилища. Във връзка с предложението за пробонабиранията, г-н Узунов изказа съгласие, като добави, че Регионалната лаборатория в гр. Хасково трябва да направи това. Той помоли г-н Стойков, от „НЕК“ ЕАД предварително да уведомят, когато ще правят изпускания от язовира, за да може БД да го организира. 
По отношение на последния въпрос на г-н Стойков, г-н Узунов коментира, че двата проекта „Яденица“ и „Горна Арда“ са включени в предходния ПУРБ, с обосновки за изключение, като от БД смятат, че тези обосновки трябва да се актуализират, тъй като, когато са били представяни за предходния ПУРБ - към края на 2016 г., не е било взето предвид Ръководството, излязло във връзка с тези изключения. Г-н Узунов отбеляза, че при подходяща обосновка от БД и МБВР ще включат и двата обекта в новите ПУРБ.
Г-н Стойков благодари на г-н Узунов за отговора.
Срещата бе закрита от г-н Узунов, който благодари на всички участници за активността в дискусията и отбеляза, че всички въпроси, коментари и предложения са изключително полезни за БДИБР и МБВР при подготовката на ПУРБ. Г-н Узунов припомни, че становища в писмен вид могат да се представят по имейл и по пощата на БДИБР и МОСВ до 18.04.2022 г. 
Приложения:
1. Приложение 1 - Дневен ред
2. Приложение 2 - Презентация – „Междинен преглед на значимите проблеми при управлението на водите в ИБРБУ“

